b'\n_START_ARTICLE_\nRhad\xc3\xa9t\n_START_SECTION_\nHistoria\n_START_PARAGRAPH_\nRhad\xc3\xa9jen puhuma rhad\xc3\xa9n kieli kuuluu austronesialaisiin kieliin ja se on sukua chamien puhumalle t\xc5\xa1amin kielelle. On mahdollista, ett\xc3\xa4 rhad\xc3\xa9jen edelt\xc3\xa4j\xc3\xa4t muuttivat nykyisille alueilleen Vietnamin rannikolta vietnamilaisten siirtolaisten tielt\xc3\xa4 900-luvun j\xc3\xa4lkeen. Vietnamin jakautuessa Pohjois- ja Etel\xc3\xa4-Vietnamiin Etel\xc3\xa4-Vietnam uudelleenasutti tuhansia vietnamilaisia keskiselle yl\xc3\xa4ng\xc3\xb6lle, mik\xc3\xa4 her\xc3\xa4tti vastustusta paikallisessa v\xc3\xa4est\xc3\xb6ss\xc3\xa4. Vietnamin sodan aikana CIA pelk\xc3\xa4si t\xc3\xa4m\xc3\xa4n johtavan alueen heimot kommunistien puolelle. CIA aloitti t\xc3\xa4m\xc3\xa4n torjumiseksi CIDG-ohjelman, jolla suojeltiin paikallisia kyli\xc3\xa4 kommunisteilta aseistamalla ja kouluttamalla paikallisia. Ensimm\xc3\xa4inen CIDG-ohjelma aloitettiin Buon Enao -rhad\xc3\xa9kyl\xc3\xa4ss\xc3\xa4 vuonna 1961 ja seuraavan vuoden lopulla ohjelmaan oli liittynyt noin kolmasosa kaikkiaan 100\xc2\xa0000\xe2\x80\x93140\xc2\xa0000 Vietnamin rhad\xc3\xa9sta. My\xc3\xb6hemmin n\xc3\xa4iss\xc3\xa4 joukoissa palvelleet perustivat j\xc3\xa4rjest\xc3\xb6n Front Unifi\xc3\xa9 de Lutte des Races Opprim\xc3\xa9es (1965), jonka tarkoituksena oli taistella Etel\xc3\xa4-Vietnamia ja sen uudelleenasutuspolitiikkaa vastaan. 1965 kapinoi vuosina 1964 ja 1965, mutta j\xc3\xa4rjest\xc3\xb6\xc3\xa4 saatiin neuvottelujen kautta liittym\xc3\xa4\xc3\xa4n Etel\xc3\xa4-Vietnamin alueellisiin joukkoihin kommunisteja vastaan. FULRO jatkoi toimintaansa kommunistien voitettua Vietnamin sodan ja sen viimeiset taistelijat evakuoitiin Kambod\xc5\xbeasta vasta vuonna 1992. Sodanaikaisten rhad\xc3\xa9jen ja amerikkalaisten v\xc3\xa4listen suhteiden takia rhad\xc3\xa9ista tuli toiseksi suurin Vietnamilainen etninen ryhm\xc3\xa4 Yhdysvalloissa. Vuoteen 1989 menness\xc3\xa4 en\xc3\xa4\xc3\xa4 noin kolmasosa rhad\xc3\xa9ista asui perinteisiss\xc3\xa4 kyliss\xc3\xa4\xc3\xa4n Vietnamin painostaessa paikallisia muuttamaan vietnamilaisiin kyliin. Kiistat uskonvapaudesta ja maan omistuksesta ovat johtaneet yhteenottoihin vuosina 2001 ja 2004.\n_START_SECTION_\nKulttuuri\n_START_PARAGRAPH_\nHistoriallisesti rhad\xc3\xa9jen p\xc3\xa4\xc3\xa4elinkeino on ollut kaskiviljely. P\xc3\xa4\xc3\xa4asiallinen viljelykasvi oli riisi, jonka lis\xc3\xa4ksi my\xc3\xb6hemmin ovat vallanneet alaa my\xc3\xb6s maissi, pippurit ja cashew-p\xc3\xa4hkin\xc3\xa4t. Ranskan siirtomaa aikana alueelle tulivat my\xc3\xb6s kahvi ja luonnonkumi. Michelin pyrki perustamaan alueelle suuria kumiplantaaseja ja rhad\xc3\xa9t tulivat tunnetuksi niill\xc3\xa4 ty\xc3\xb6skentelyst\xc3\xa4 kielt\xc3\xa4ytymisell\xc3\xa4. Rhad\xc3\xa9jen ja muiden heimojen vastarinta pakotti maanomistajat lopulta hylk\xc3\xa4\xc3\xa4m\xc3\xa4\xc3\xa4n suunnitelmat kumiplantaaseista keskisell\xc3\xa4 yl\xc3\xa4ng\xc3\xb6ll\xc3\xa4. Osa rhad\xc3\xa9ista kasvattaa kanoja, vuohia, hanhia ja muita kotiel\xc3\xa4imi\xc3\xa4. My\xc3\xb6s mets\xc3\xa4styksell\xc3\xa4 ja ker\xc3\xa4ilyll\xc3\xa4 saadaan vaihtelua ruokavalioon._NEWLINE_Rhad\xc3\xa9jen yhteiskunta on matrilineaarinen. Perheen lapset saavat \xc3\xa4itins\xc3\xa4 sukunimen ja aviopuolisoiden avioituessa mies muuttaa tavallisesti vaimonsa taloon ty\xc3\xb6skennellen vaimonsa perheen omistamalla maalla. Rhad\xc3\xa9t ovat perinteisesti asuneet pitk\xc3\xa4taloissa, joilla voi olla pituutta 30 metri\xc3\xa4. Aina perheen tytt\xc3\xa4ren avioituessa pitk\xc3\xa4taloa pidennet\xc3\xa4\xc3\xa4n uuden parin tiloiksi. Talon jokaisella t\xc3\xa4llaisella osalla on oma ulko-ovi. Talot on rakennettu maasta kohoaville paaluille, joiden alla voidaan s\xc3\xa4ilytt\xc3\xa4\xc3\xa4 esimerkiksi puuta, ruokaa tai kotiel\xc3\xa4imi\xc3\xa4 suojassa sateelta. Kyliss\xc3\xa4 on tavallisesti useita pitk\xc3\xa4taloja ja kyli\xc3\xa4 ymp\xc3\xa4r\xc3\xb6i raivattu mets\xc3\xa4aukea, jonka tarkoituksena on suojata kyl\xc3\xa4\xc3\xa4 villiel\xc3\xa4imilt\xc3\xa4 ja etenkin tiikereilt\xc3\xa4._NEWLINE_Rhad\xc3\xa9jen perinteiseen uskoon kuuluvat useat eri jumaluudet, joihin liittyy erilaisia rituaaleja. My\xc3\xb6s esi-isi\xc3\xa4 kunnioitetaan rituaalein. T\xc3\xa4rkeimm\xc3\xa4t jumaluudet liittyv\xc3\xa4t eri tavoin maatalouteen ja etenkin riisin kasvatukseen. Kuolleet haudattiin mataliin hautoihin, jotta kuolleen henki saattoi paeta ja haudat ymp\xc3\xa4r\xc3\xb6itiin puukaiverruksin sen suojelemiseksi muilta hengilt\xc3\xa4. Puiden joissa oli k\xc3\xb6ynn\xc3\xb6skasveja, linnunpesi\xc3\xa4 tai ampiaispesi\xc3\xa4 uskottiin sis\xc3\xa4lt\xc3\xa4v\xc3\xa4n henki\xc3\xa4 ja ne eiv\xc3\xa4t kelvanneet talojen rakennusmateriaaliksi. Kristinusko saapui Vietnamin keskiselle yl\xc3\xa4ng\xc3\xb6lle ranskalaisten roomalaiskatolilaisten ja amerikkalaisten protestanttisten kirkkojen l\xc3\xa4hetyssaarnaajien mukana 1800-luvulla. Merkitt\xc3\xa4v\xc3\xa4 osa rhad\xc3\xa9ista liittyi etenkin protestanttisiin evankelikalisiin kirkkoihin Vietnamin yhdistytty\xc3\xa4 Vietnamin sodan j\xc3\xa4lkeen.'